Drūkša

Drūkša () – upė Lietuvoje ir Baltarusijoje (Breslaujos rajone), Dysnos kairysis intakas. Ilgis 48,1 km, baseino plotas 1008 km², iš jų Lietuvoje 310 km². Prasideda Gireišių apylinkėse, prie Lietuvos-Baltarusijos sienos. Anksčiau upės ištaka buvo Drūkšių ežeras. 1953 m. pastatyta hidroelektrinė „Tautų draugystė“ prie Drūkšos kairiojo intako Prorvos, Drūkšos vaga žemiau Apyvardės žiočių buvo pertverta aklina žemių užtvanka. Upės vaga žemiau užtvankos išseko, apžėlė žole ir krūmais. Drūkša vėl atgyja tik už Prorvos žiočių.

Teka per Ilgio, Bainos ežerus. Įteka į Dysną 1 km nuo Lietuvos sienos, ties Kazėnais. Vagos plotis 12–20 m, gylis 1,6-2,5 m. Vidutinis nuolydis 0,36 m/km. Srovės greitis 0,2-0,4 m/s. Vidutinis debitas žiotyse 6,35 m³/s.

Prie Drūkšos yra gyvenvietės: Padrūkša, Sipavičiai, Vuscė, Kazėnai.

Vandenvardis kildinamas nuo žodžio drūktas („drūtas, stiprus, didelis“).

Šaltiniai 

Ignalinos rajono upės
Breslaujos rajonas
Baltarusijos upės